הוועדה המסדרת, כנסת 22, פרוטוקול מספר 1, 2019-10-03 18:15

מכלוף מיקי זוהר: אני מתכבד לפתוח את הישיבה של הוועדה המסדרת שמונתה כרגע על ידי מליאת הכנסת.

מכלוף מיקי זוהר: ראשית, אני רוצה להציג בפניכם, חבריי חברי הוועדה, מי שלא היה פה, חדש כאן, לא מכיר, את היועצת המשפטית שלנו ארבל אסטרחן.

מכלוף מיקי זוהר: היא אחרי תואר מדהים בחוץ לארץ וחזרה אלינו ארצה.

מכלוף מיקי זוהר: וכמובן המנהלת החדשה של הוועדה, שהיא גם ועדת הכנסת הקבועה, נועה בירן.

מכלוף מיקי זוהר: ברוכה הבאה והצלחה גדולה.

ירדנה מלר-הורוביץ: אני רק אתקן שהיא מנהלת חדשה, אבל היא היתה סגנית והיא בוועדה כבר קרוב ל-18 שנים.

מכלוף מיקי זוהר: נכון, נכון.

מכלוף מיקי זוהר: אמת ויציב.

מכלוף מיקי זוהר: היא היתה באמת בלב העניינים כל הזמן, והיום היא לקחה את המושכות באופן רשמי ומסודר.

מכלוף מיקי זוהר: ואנחנו מאחלים לה בהצלחה.

מכלוף מיקי זוהר: והיא היתה בוועד, אתה אומר?

מכלוף מיקי זוהר: אבי מכיר את הוועדים, אז הוא גם יודע שהיא היתה בוועד, אז זה בסדר גמור.

מכלוף מיקי זוהר: יש לך עוד יתרון אפילו אצל יושב-ראש הוועדה המסדרת הבא, הבא בתור אחריי.

מכלוף מיקי זוהר: אז קודם כל, להבהיר לכולם, אני יושב-ראש ועדה מסדרת לא כי נבחרתי על ידי מישהו, אלא כי ביבי רצה, והוא קיבל את המנדט להקמת הממשלה והוא החליט למנות אותי.

מכלוף מיקי זוהר: החוק קובע שמי שמקבל את הרכבת הממשלה הוא זה שממנה את יושב-ראש הוועדה המסדרת.

קריאה: אבל אנחנו הבנו שהוא לא יחזיר את המנדט לנשיא כדי שתישאר יושב-ראש הוועדה.

מכלוף מיקי זוהר: יכול להיות שזה אחד מהשיקולים שלו.

מכלוף מיקי זוהר: אבל אל תבנה על זה.

מכלוף מיקי זוהר: אני לא בונה על זה.

מכלוף מיקי זוהר: אני יכול רק לומר לכם שיש גם חוות דעת - - -

מאיר כהן: חבר'ה, אל תפריעו לו.

מאיר כהן: הוא ברגעים הטובים - - -

מכלוף מיקי זוהר: לא, לא, לא.

מכלוף מיקי זוהר: רגע, אני מסביר, אני מסביר.

מכלוף מיקי זוהר: איך אומר דודי אמסלם?

מכלוף מיקי זוהר: אבל אני מסביר.

מכלוף מיקי זוהר: יש חוות דעת משפטית של היועץ המשפטי כנסת שקובעת שאם המנדט יעבור מהליכוד למפלגה או תנועה אחרת, אז ימנו במקומי יושב-ראש ועדת מסדרת אחר.

מכלוף מיקי זוהר: אני מניח שזה יהיה כחול לבן, ואני מניח שזה יהיה אבי ניסנקורן.

מכלוף מיקי זוהר: לכן הוא יושב פה לצדי, כדי להתחיל להתרגל לרעיון.

מכלוף מיקי זוהר: מעבר לכך, אני רוצה לומר עוד דבר.

מכלוף מיקי זוהר: אם וכאשר גם גנץ לא יצליח להרכיב את הממשלה – תיאוריה מופרכת, אבל אפשרית – ואז ב-21 יום וגם עד מועד הבחירות הבא, יהיו בחירות פה בוועדת הכנסת מי יהיה היושב-ראש.

מכלוף מיקי זוהר: אני כבר אומר לכם, חברים, שאני מציג את מועמדותי לבחירות האלו.

מכלוף מיקי זוהר: ואני לא יודע מי יציג נגדי, למי יהיה את האומץ להציג נגדי.

קריאה: זה בחירות חשאיות?

קריאה: זו הצבעה חשאית?

מכלוף מיקי זוהר: אני הולך לשאוף גם לבחירות חשאיות כי שם הסיכויים שלי גוברים.

מכלוף מיקי זוהר: ולכן אני אומר, אני לא יודע מה יהיה אבל כרגע זה המצב המשפטי.

מכלוף מיקי זוהר: עכשיו לעניינים.

מכלוף מיקי זוהר: בקשת יושב-ראש הכנסת חבר הכנסת יולי אדלשטיין לקיום ישיבת כנסת מיוחדת לציון 24 שנים להירצחו של ראש הממשלה יצחק רבין ז"ל וביטול ישיבות הכנסת המועדים הבאים, לפי סעיף 19(א)(1) לתקנון הכנסת: – יום שני, ח' בתשרי התש"ף, 7.10.2019; – יום שלישי, כ"ג בתשרי התש"ף, 22.10.2019; – יום רביעי, כ"ד בתשרי התש"ף, 23.10.2019.

מכלוף מיקי זוהר: יש מישהו שרוצה להעיר הערה לפני שנעבור להצבעה?

ירדנה מלר-הורוביץ: אני רק רוצה להדגיש בבקשה, אדוני היושב-ראש – הישיבה המיוחדת לציון 24 שנה להירצחו של ראש הממשלה יצחק רבין, הבקשה לאישור כי זה יחול ביום ראשון, י"ב בחשוון.

קריאה: איזה תאריך זה?

ירדנה מלר-הורוביץ: זה יוצא ביום ראשון, י"ב בחשוון, 10 בנובמבר.

ירדנה מלר-הורוביץ: העלייה להר הרצל היא בשעה 15:00 ואנחנו מכוונים את הישיבה במליאה לשעה 17:00.

ירדנה מלר-הורוביץ: לכן נדרש האישור.

ירדנה מלר-הורוביץ: תודה.

מכלוף מיקי זוהר: מי בעד מה שאמרתי כרגע?

מכלוף מיקי זוהר: הו, ממשלת אחדות, חברים.

מכלוף מיקי זוהר: ככה צריכה להיראות אחדות.

מכלוף מיקי זוהר: אז כולם בעד.

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד – פה אחד

מכלוף מיקי זוהר: אין נמנעים, אין מתנגדים.

מכלוף מיקי זוהר: באמת התחלה טובה לכנסת ה-22.

מכלוף מיקי זוהר: בחירת סגנים זמניים ליושב-ראש הכנסת.

מכלוף מיקי זוהר: שמות הסגנים המיועדים הם: מטעם הליכוד – דוד ביטן, מטעם ש"ס – יעקב מרגי, מטעם כחול לבן – מאיר כהן, מטעם המשותפת – אחמד טיבי, מטעם ישראל ביתנו – חמד עמאר.

מכלוף מיקי זוהר: אלו החמישה שאנחנו מבקשים לאשר ולהצביע.

מכלוף מיקי זוהר: כהונתם תסתיים עם מינויים של סגנים קבועים ליושב-ראש הכנסת.

מכלוף מיקי זוהר: מי בעד?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד – פה אחד

מכלוף מיקי זוהר: ההחלטה התקבלה פה אחד.

מכלוף מיקי זוהר: אנחנו עוברים לסעיף א' בסדר היום: בחירת ועדה זמנית לענייני כספים וועדה זמנית לענייני חוץ וביטחון, והמלצה על יושבי-ראש הוועדות.

מכלוף מיקי זוהר: אבל אני כמובן אצטרך להגיע לישיבות הראשונות.

מכלוף מיקי זוהר: נתחיל בחוץ וביטחון, ולאחר מכן נעבור לכספים.

מכלוף מיקי זוהר: אני רוצה להודיע: חוץ וביטחון זה בשעה 19:15, וכספים זה בשעה 19:30.

מכלוף מיקי זוהר: אלו השעות שנצטרך להגיע אל הדיונים כדי להקים את הוועדות באופן מסודר.

מכלוף מיקי זוהר: חברי הוועדות הם כדלקמן, אני מתחיל עם ועדת הכספים: מכחול לבן שלושה חברים – אבי ניסנקורן, אורית פרקש-הכהן ומיקי לוי; מהליכוד ארבעה חברים – קרן ברק, חוה אתי עטיה, מיכל שיר ודוד ביטן; מהרשימה המשותפת שלושה חברים – אחמד טיבי, איימן עודה, עהאס מנצור; מש"ס שני חברים – ינון אזולאי ומיכאל מלכיאלי; מישראל ביתנו חבר אחד – עודד פורר; מיהדות התורה חבר אחד – משה גפני, שגם מיועד להיות היושב-ראש; מימינה חבר אחד – מרדכי יוגב; מהעבודה-גשר חברה אחת – אורלי לוי-אבקסיס; מהמחנה הדמוקרטי חבר אחד – ניצן הורוביץ.

מכלוף מיקי זוהר: ועדת החוץ והביטחון: מכחול לבן שישה חברים: בני גנץ, גבי אשכנזי שמיועד גם להיות יושב-ראש הוועדה, אורנה ברביבאי, משה יעלון, יאיר לפיד ואלעזר שטרן; מהליכוד חמישה חברים – גדעון סער, אבי דיכטר, יואב קיש, שרן מרים השכל, ואני מיקי מכלוף זוהר; מהרשימה המשותפת אין חברים בוועדת החוץ והביטחון; מש"ס חבר אחד – יואב בן צור; מישראל ביתנו חבר אחד – אלי אבידר; מיהדות התורה חבר אחד – ישראל אייכלר; מימינה חבר אחד – נפתלי בנט; מהעבודה-גשר חבר אחד – עמיר פרץ; מהמחנה הדמוקרטי חבר אחד – יאיר גולן.

מכלוף מיקי זוהר: יש מישהו שרוצה להעיר לפני שעוברים להצבעה.

מכלוף מיקי זוהר: הצבעה – מי בעד?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: אין מתנגדים.

מכלוף מיקי זוהר: אין נמנעים.

מכלוף מיקי זוהר: פורר רוצה לומר משהו?

עודד פורר: ההצבעה היתה כולל המלצה על יושב-הראש?

מכלוף מיקי זוהר: המלצה על יושב-הראש תיעשה בנפרד - - -

ארבל אסטרחן: הוא אמר מי אמור להיות היושב-ראש, אבל אם רוצים להצביע על זה בנפרד - - -

מכלוף מיקי זוהר: אתם רוצים להצביע על זה בנפרד, עודד?

עודד פורר: אני מבקש על הנושא של - - -

מכלוף מיקי זוהר: אוקיי, אז אני מבטל את ההצבעה הקודמת ואני חוזר על ההצבעה, כשהניא אך ורק לחברות בוועדה.

מכלוף מיקי זוהר: מי בעד החברים בשתי הוועדות שהקראתי, ללא המלצה על יושבי-ראש?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד – פה אחד

מכלוף מיקי זוהר: ההחלטה התקבלה.

מכלוף מיקי זוהר: לגבי עניין יושבי-הראש, אני יכול להמליץ פה או להמליץ בוועדה?

ארבל אסטרחן: הוועדה צריכה - - - ואז הולכים לוועדה עם ההמלצה.

מכלוף מיקי זוהר: אז אני מבקש להמליץ על חבר הכנסת גבי אשכנזי לוועדת החוץ והביטחון.

מכלוף מיקי זוהר: מי בעד?

עודד פורר: אני רוצה להגיד על זה.

עודד פורר: לא סתם ביקשתי לדבר פה דווקא בנושא של הצבעה על יושבי-הראש.

עודד פורר: אנחנו לשיטתנו סבורים שהחלוקה של שתי הוועדות הזמניות צריכה להתבצע בין שתי המפלגות הגדולות.

עודד פורר: וגם אפילו שיכולנו בכל מיני דילים כאלה ואחרים שהוצעו לנו מכל כיוון כמעט, לקחת לעצמנו את אחת הוועדות דווקא בגלל שאנחנו לשון מאזניים כדי לעשות איזשהו מהלך – אמרנו, לשיטתנו, צריכות להחזיק הליכוד וכחול לבן כל אחת את אחת משתי הוועדות.

עודד פורר: ולצערי, ואני אומר את זה גם לחבריי בליכוד וגם לחבריי בכחול לבן, חבריי בליכוד הקריבו את חבר הכנסת אבי דיכטר, שיכול היה להישאר יושב-ראש ועדת החוץ והביטחון, וכחול לבן היו יכולים לקחת את ועדת הכספים, או לחילופין.

עודד פורר: נוצר פה מצב שבסוף אתם מחליפים את יושב-ראש ועדת החוץ והביטחון, ואגב, אין לי שום דבר, לא על כישוריו, בוודאי לא של גבי אשכנזי כמו שאין לי על כישוריו של חבר הכנסת דיכטר.

עודד פורר: וגם בהקשר של ועדת הכספים – אין לי שום דבר לגבי כישוריו של חבר הכנסת גפני, בוודאי לא ניסיונו - - -

קריאה: אבל אתה לא יודע שהוא עבר לליכוד?

עודד פורר: אם הוא עבר לליכוד אז אני אשמח לדעת.

עודד פורר: אם יש איחוד סיעות בין יהדות התורה לליכוד, אני אשמח לדעת.

עודד פורר: אבל להערכתי אין איחוד כזה.

עודד פורר: ולכן אני אומר לך לפחות את עמדתנו.

עודד פורר: יש פה איזשהו דיל שנעשה, גם בגלל שאומרים, חברי הכנסת הערבים נותנים איזשהו גיבוי לחבר הכנסת גפני.

עודד פורר: אין פה שום דבר אישי.

עודד פורר: לשיטתנו היה צריך להיות יושב-ראש מהליכוד ויושב-ראש מכחול לבן.

עודד פורר: זאת החלוקה הנכונה, זאת החלוקה הנכונה כשמדברים גם על ממשלת אחדות ולשם לפחות אנחנו רוצים לכוון.

עודד פורר: אחר כך תקום ממשלה, ייבחרו יושבי-הראש הקבועים.

עודד פורר: אבל נוצרה סיטואציה שבעינינו היא לא נכונה, היא לא נכונה פוליטית.

עודד פורר: זה איזשהו דיל פוליטי שאנחנו לא אוהבים אותו ולא מקבלים אותו.

עודד פורר: לכן אנחנו גם לא רוצים להתנגד כמו שניים שמתנגדים בתוך הזה.

עודד פורר: אנחנו נימנע בהצבעה הזו, אבל אני כן חייב להגיד לך את מורת רוחנו מההמלצה הזו על יושבי-הראש.

מכלוף מיקי זוהר: טוב.

מכלוף מיקי זוהר: כן, יוליה.

יוליה מלינובסקי: עודד פירט כמעט את כל הדברים בצורה מדויקת, אבל הערה בסוגריים – אולי זו התחלת שיתוף הפעולה בין כחול לבן והליכוד שאתם סגרתם את הדיל הזה.

יוליה מלינובסקי: אבל כפי שאמרנו מלכתחילה, שגם החלפת יו"ר הכנסת בעת הזו זה לא נכון כי צריך לשמור על סטטוס קוו מסוים.

יוליה מלינובסקי: וגם פה, כפי שעודד אמר - - -

אורי מקלב: ולהחליף את היושב-ראש זה לא סטטוס קוו?

עודד פורר: אז אמרנו, תשאירו גם את יושב-ראש ועדת החוץ והביטחון.

עודד פורר: אין לי בעיה.

עודד פורר: אמרתי, אם נשארים – נשארים, אם מחליטים שהולכים על סטטוס קוו – הולכים על סטטוס קוו.

עודד פורר: אבל לא כל סטטוס קוו.

עודד פורר: חילקו ביניהם כחול לבן והליכוד את העוגה.

עודד פורר: כחול לבן נתנו לגבי אשכנזי, הליכוד - - - לא ידעתי שהרב גפני התפקד לליכוד.

יוליה מלינובסקי: או שמחליפים שתי ועדות או שמשאירים את המצב כפי שהוא היה.

יואב בן צור: למה הליכוד לא יכול לבקש שגפני יהיה הנציג שלו?

מכלוף מיקי זוהר: אוקיי, בסדר.

יוליה מלינובסקי: - - -

יואב בן צור: אם הליכוד החליט שגפני יהיה הנציג שלו, אז איפה הבעיה?

יוליה מלינובסקי: סליחה, מצד אחד אפשר לברך את כחול לבן והליכוד על שיתוף פעולה פורה.

יוליה מלינובסקי: מצד שני, אולי באמת כדאי לשים דברים על השולחן, אם יהדות התורה היא כבר חלק מהליכוד.

יוליה מלינובסקי: אם כן, תגידו לנו.

מכלוף מיקי זוהר: אני שומע את עמדתכם.

מכלוף מיקי זוהר: היא נשמעה אבל היא לא התקבלה.

מכלוף מיקי זוהר: אני רק רוצה לומר לגבי גפני – לולא גפני היה מחליט להתפקד לליכוד, מההיכרות שלי איתו היה יכול לפקוד עוד 10,000 יחד איתו.

מכלוף מיקי זוהר: ואגב, הם היו עושים בדיוק מה שגפני היה אומר להם לעשות.

מכלוף מיקי זוהר: לכן, אם הוא היה רוצה להיבחר לליכוד, כמעט בטוח שהוא היה מצליח.

מכלוף מיקי זוהר: אבל הוא לא רוצה.

מכלוף מיקי זוהר: הוא רוצה להישאר ביהדות התורה, ואנחנו מכבדים אותו על החלטתו.

מכלוף מיקי זוהר: ויכול להיות שיגיע היום, לך תדע, גפני.

מכלוף מיקי זוהר: אני מבקש לעבור להצבעה.

מאיר כהן: אני מבקש לקבל מליצמן אישור לכך שרוצים אותו ביהדות התורה.

מכלוף מיקי זוהר: אני מניח שליצמן לא יתנגד.

מכלוף מיקי זוהר: סתם לא.

מכלוף מיקי זוהר: ליצמן יגיד לך לגבי הליכוד – ברכה והצלחה, כנראה.

מכלוף מיקי זוהר: אבל אני מקווה שלא נגיע לצומת הזה.

מכלוף מיקי זוהר: מי בעד חבר הכנסת גבי אשכנזי לראשות ועדת החוץ והביטחון?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד – רוב

מכלוף מיקי זוהר: ההמלצה על יושב-ראש ועדת החוץ והביטחון אושרה.

מכלוף מיקי זוהר: שני נמנעים.

מכלוף מיקי זוהר: ההחלטה התקבלה.

מכלוף מיקי זוהר: מי בעד משה גפני לראשות ועדת הכספים?

מכלוף מיקי זוהר: מי נגד?

מכלוף מיקי זוהר: מי נמנע?

מכלוף מיקי זוהר: בעד – רוב

מכלוף מיקי זוהר: ההמלצה על יושב-ראש ועדת הכספים אושרה.

מכלוף מיקי זוהר: שני נמנעים.

מכלוף מיקי זוהר: ההחלטות התקבלו.

מכלוף מיקי זוהר: קודם כל הולכים למליאה, המליאה תתכנס שוב עכשיו, נלך לאשר את זה.

מכלוף מיקי זוהר: ואז ב-19:15 וב-19:30 בהתאמה, ועדת החוץ והביטחון וועדת הכספים, והביתה.

פנינה תמנו: אבל הוועדה שלנו לא מתכנסת?

מכלוף מיקי זוהר: לא.

מכלוף מיקי זוהר: מי שלא חבר בוועדות לא חייב.

מכלוף מיקי זוהר: רק למליאה.

מכלוף מיקי זוהר: תודה רבה.

מכלוף מיקי זוהר: הישיבה נעולה.